Kuusamon suurpetokeskuksen johtaja Sulo Karjalaisen kova ikävä helpotti maanantaina aamuseitsemän aikaan, kun Juuso-karhu heräsi talviuniltaan.

Juuso puuhaili taideteoksiaan ennen talviunia.

Ollapa Juuso-karhu: Pistät nukkumaan marraskuun alussa ja vedät sikeitä huhtikuun lopulle asti. Ennen talviunia olet tietysti saanut mässäillä oikein olan takaa kerryttääksesi kuukausien horrokseen riittävän rasvakerroksen.

Sillä välin kun nukut, Suomen pimein vuodenaika tulee ja menee.

Kun vihdoin viitsit kevään korvalla herätä, saat vastaasi ehtymättömän määrän hellyydenosoituksia ja herkkuja.

- Hän oli jo pitkällä ulkona, kun menin katsomaan. Sanoin, että tulepas tänne pöydän ääreen aamukahville. Sitten se lähti kahlaamaan paksun lumikinoksen poikki ja alkoi kovat suukottelut, Kuusamon suurpetokeskuksen johtaja Sulo Karjalainen kertoo.

- Eihän sillä heti herätessä ole nälkä, mutta tarjosin hunajaa, hedelmiä ja karkkeja. Meni ehkä vähän yliannostukseksi, kun sen piti heti syömisen jälkeen taas levähtää. Taisi tulla sokerihumala, Karjalainen arvelee.

Karjalaisella ehti olla kaveriaan jo kova ikävä. Juuso vaikutti hieman viivyttelevän pesästä poistumista kylmän kevään takia. Sen talviunilta heräämistä voi pitää nyt hyvänä ennusmerkkinä.

- Ilmeisesti ne lämpöiset keväiset kelit ovat nyt tulossa, kun se kuitenkin tuli pois, Karjalainen tietää kokemuksesta.

Juuso-karhun heräämisestä kertoi ensin Ilta-Sanomat.